

** **

**ΠΟΔΟΣΦΑΙΡΙΚΟΣ ΑΓΩΝΑΣ μεταξύ**

**ΜΟΝΑΔΑΣ ΕΦΗΒΩΝ ΟΚΑΝΑ ‘ΑΤΡΑΠΟΣ’** και μικτής ομάδας

**ΔΗΜΟΣΙΟΓΡΑΦΩΝ-ΗΘΟΠΟΙΩΝ-ΠΑΛΑΙΜΑΧΩΝ ΠΟΔΟΣΦΑΙΡΙΣΤΩΝ**

**Παρασκευή 20 Ιουνίου στις 19.00**

στο γήπεδο του ΑΚΡΑΤΗΤΟΥ στα Άνω Λιόσια

**Δελτίο Τύπου**

Η Παγκόσμια Ημέρα κατά των Ναρκωτικών βρίσκει φέτος την ελληνική κοινωνία περισσότερο ευαισθητοποιημένη από ποτέ στα θέματα των εξαρτήσεων. Είναι η δουλειά, που έχει γίνει τόσα χρόνια από όλους τους επίσημους φορείς, είναι το πρόβλημα που στις συνθήκες της εθνικής οικονομικής κρίσης υποχρεωθήκαμε να αντικρύσουμε κατάματα, είναι η πολυεπίπεδη προσέγγιση, που επιβάλλει ενέργειες τόσο στον τομέα της πρόληψης όσο και σε εκείνον της θεραπείας, είναι οι συνεχείς εξελίξεις των παρεμβάσεων, ώστε να ανταποκρίνονται στο διαρκώς μεταλλασσόμενο πρόβλημα.

Η Μονάδα Εφήβων και Νέων ‘ΑΤΡΑΠΟΣ’, στη 12ετή πλέον λειτουργία της, έχει συσσωρεύσει εμπειρία, γνώση, εξειδίκευση και ιδιαίτερη ευελιξία στην ανταπόκριση σε νέο-εμφανιζόμενες ανάγκες.

***Θεραπευτικό πρόγραμμα για εφήβους και νεαρούς ενήλικες*** : Τα τελευταία 2 χρόνια έχουν διπλασιαστεί τα σχετικά αιτήματα στο θεραπευτικό πρόγραμμα της ΑΤΡΑΠΟΥ για εφήβους και νεαρούς ενήλικες, το οποίο εξυπηρετεί πλέον **κάθε μήνα** 85 – 105 χρήστες και 170 γονείς ή σημαντικούς άλλους. Ιδιαίτερα αυξημένη συγκριτικά με τα προηγούμενα χρόνια εμφανίζεται η προσέλευση εφήβων 14 – 16 ετών με προβλήματα λόγω συστηματικής χρήσης κάνναβης και περιστασιακής χρήσης άλλων, κυρίως συνθετικών ουσιών. Αυτή τη στιγμή εξυπηρετούνται 45 τέτοιες περιπτώσεις στην ΑΤΡΑΠΟ.

***Πρόγραμμα Detox :*** Το ‘DETOX’ είναι ένα πρόγραμμα σωματικής αποτοξίνωσης **ορισμένης διάρκειας,** που απευθύνεται σε χρήστες οπιοειδών ουσιών ηλικίας 20-24 ετών, με στόχο αρχικά τησταθεροποίηση σε σχέση με τη χρήση οπιοειδών και στη συνέχεια τη σωματική αποτοξίνωση με φαρμακευτική υποστήριξη και χορήγηση υποκατάστατου. Γίνεται σε συνεργασία της ‘ΑΤΡΑΠΟΥ’ με τις Μονάδες Υποκατάστασης του ΟΚΑΝΑ. Αυτή τη στιγμή το πρόγραμμα εξυπηρετεί 10 ενεργούς χρήστες ηλικίας 20 έως 23 ετών με στόχο τη σταδιακή αποτοξίνωσή τους εντός 3 μηνών και περαιτέρω είτε την παραπομπή τους σε εντατικό (κλειστό) θεραπευτικό πρόγραμμα είτε τη συγκράτησή τους στις υπηρεσίες ψυχοκοινωνικής θεραπείας της Μονάδας ‘ΑΤΡΑΠΟΣ’.

***Μέτρα εναλλακτικά της φυλάκισης:*** Το πρόγραμμα αυτό ξεκίνησε πρόσφατα από τον ΟΚΑΝΑ στο πλαίσιο του ΕΣΠΑ 2007-2013 με τη συμμετοχή της ‘ΑΤΡΑΠΟΥ’. Αφορά σε νεαρούς χρήστες εξαρτησιογόνων ουσιών έως 24 ετών, που έχουν συλληφθεί για παράβαση του Νόμου περί Ναρκωτικών. Το πρόγραμμα υλοποιείται σε Αθήνα και Θεσσαλονίκη σε συνεργασία με τα αστυνομικά τμήματα.

Στο σημερινό ποδοσφαιρικό αγώνα στη μικτή ομάδα δημοσιογράφων, ηθοποιών και παλαιμάχων ποδοσφαιριστών συμμετέχουν, μεταξύ άλλων:

οι **δημοσιογράφοι**: Γιάννης Ντάσκας, Γρηγόρης Παπαβασιλείου, Βασίλης Μπακόπουλος, Γιώργος Κουρδής

οι **ηθοποιοί**: Κώστας Φραγκολιάς, Γιάννης Αϊβάζης, Ηλίας Ανδροβιτσανέας

οι **παλαίμαχοι ποδοσφαιριστές**: Δημήτρης Καμπόλης, Σπύρος Λιβαθινός, Γιάννης Θειακούλης και ο παίκτης του Ατρόμητου Δημήτρης Παπαδημητρίου.